钦定古今图书集成/明伦汇编/氏族典/第102卷 > 《廖用贤尚友录》 > 倪敬
## 钦定古今图书集成/明伦汇编/氏族典/第102卷 > 《廖用贤尚友录》 > 倪敬

按《明外史章纶传》：“倪敬，字汝敬，无锡人。祖峻，永乐间
兵科都给事中。敬举正统十三年进士，擢御史。景泰
初，畿辅饥，命出视，请蠲田租。户部持不可，再疏争，竟
得请。巡按山西，豪猾敛手。再按福建，镇守监丞戴细
保贪横，敬列其罪以闻。帝召细保还，命敬捕治其党，
吏民相庆。代还，留家四月，为都御史所劾，逮治，寻复”
职。六年七月，敬以时多灾异，偕同官上言：“宜罢桑门
之供，辍宴佚之娱，止兴作之役，宽直臣之囚。”帝得疏
不怿，下之礼部，部臣称其忠爱。帝报闻，然意终不释。
未几，诏都御史萧维祯考察其属，谕令去之。御史罢
黜者十六人，敬预焉，皆谪为典史。敬得广西宜山。英
宗复辟，诏授知县。敬知祥符，安远侯柳溥器敬西征，
请以自随，遂改督府都事。逾年，师还，遽卒。